หุ้นไทยรูด ปิดตลาด ลบ 13.12 จุด
ดัชนีหุ้น 18ต.ค.ปิดตลาดที่ 984.03 จุด ลดลง 13.12 จุด หรือ 1.32% มูลค่าการซื้อขาย 31,362.06 ล้านบาท
18 ต.ค. 2553

ดัชนีหุ้น 18ต.ค.ปิดตลาดที่ 984.03 จุด ลดลง 13.12 จุด หรือ 1.32% มูลค่าการซื้อขาย 31,362.06 ล้านบาท
ดัชนีตลาดหุ้นไทยปรับลดลงตลอดการซื้อขายในช่วงบ่าย โดยในช่วงก่อนปิดตลาดในภาคเช้าดัชนีสามารถพยุงตัวขึ้นมาได้ แต่หลังจากเปิดตลาดในช่วงบ่ายดัชนีไหลงลงไปอย่างต่อเนื่องจนลงไปแตะที่ 980.58 จุด ซึ่งเป็นระดับที่ต่ำสุดของวัน อย่างไรก็ตาม ก่อนปิดตลาดยังฟื้นตัวขึ้นมาได้เล็กน้อยและปิดตลาดที่ 984.03 จุด ลดลง 13.12 จุด หรือ 1.32% มูลค่าการซื้อขาย 31,362.06 ล้านบาท
นายรักพงศ์ ไชยศุภรากุล ผู้จัดการ ส่วนวิจัยและเศรษฐกิจกลยุทธ์ ฝ่ายวิจัย บริษัทหลักทรัพย์ เคจีไอ (ประเทศไทย) กล่าวว่า การปรับลดลงของตลาดหุ้นไทยในวันนี้เป็นปัจจัยจากต่างประเทศมากกว่าปัจจัยภายในประเทศ เนื่องจากเป็นการปรับลดลงในระดับเดียวกับตลาดอื่นๆ ในภูมิภาค ไม่ว่าจะเป็น ฮ่องกง ไต้หวัน และมาเลเซีย
"ต้องยอมรับว่า ราคาหุ้นไทยในขณะนี้ไม่ได้วิ่งตามปัจจัยพื้นฐาน แต่เป็นการเคลื่อนไหวตามการแข็งค่าหรืออ่อนค่าของเงินเหรียญสหรัฐฯ ซึ่งในช่วงบ่ายวันนี้ ค่าเงินเหรียญสหรัฐฯ แข็งค่าขึ้นแรง ซึ่งเกิดขึ้นพร้อมๆ กับการปรับลดลงของตลาดหุ้นในเอเชีย จึงเป็นหลักฐานว่า นักลงทุนในเอเชียเกาะติดกับค่าเงินเป็นหลัก จึงทำให้ในช่วงบ่ายตลาดหุ้นไทยปรับลดลงมากกว่าที่คาดไว้" นายรักพงศ์ กล่าว
ทั้งนี้ นายรักพงศ์ ยังประเมินว่า ตลอดทั้งสัปดาห์นี้ ตลาดหุ้นไทยจะเคลื่อนไหวในกรอบแคบๆ เพราะค่าเงินเหรียญสหรัฐฯ ยังคงอยู่ในทิศทางอ่อนค่า และเชื่อว่า หากดัชนีปรับดลงจนถึงระดับหนึ่ง จะมีแรงซื้อกลับเข้ามา โดยมีแนวรับอยู่ที่ 980-972 จุด ขณะที่แนวต้านอยู่ที่ 992-995 จุด
"หากสัปดาห์นี้ไม่มีปัจจัยบวกใหม่ๆ เข้ามา ดัชนีก็คงจะยังไปไม่ถึง 1,000 จุด" นายรักพงศ์ กล่าว